b'\n_START_ARTICLE_\nMasqat\n_START_SECTION_\nHistoria\n_START_PARAGRAPH_\nNykyisen Masqatin alueella on asunut pieni\xc3\xa4 kalastuksesta ja merest\xc3\xa4 elinkeinonsa saaneita yhteis\xc3\xb6j\xc3\xa4 jo 6\xc2\xa0000 vuotta eaa. Hautal\xc3\xb6yd\xc3\xb6ksien perusteella nelj\xc3\xa4nnell\xc3\xa4 vuosituhannella eaa. alueella oli jo huomattavaa asutusta, sek\xc3\xa4 kehittyneit\xc3\xa4 yhteiskuntia. Alueella oli tuolloin jo aloitettu maanviljelys ja viljelt\xc3\xa4v\xc3\xa4t kasvit saapuivat todenn\xc3\xa4k\xc3\xb6isesti nykyisen Iranin ja It\xc3\xa4-Afrikan alueelta, mik\xc3\xa4 kertoo jo varhaisesta osallistumisesta Intian valtameren kauppaan. My\xc3\xb6hemmin Mesopotamian vanhojen l\xc3\xa4hteiden maininnat Magan-nimisest\xc3\xa4 paikasta viittaavat todenn\xc3\xa4k\xc3\xb6isesti nykyisen Omanin alueeseen. Ehk\xc3\xa4 ensimm\xc3\xa4inen viittaus Masqatin kaupunkiin l\xc3\xb6ytyy Ptolemaioksen teoksesta Geographike Hyphegesis ja k\xc3\xa4ytt\xc3\xa4\xc3\xa4 siit\xc3\xa4 nime\xc3\xa4 Cryptus Portus, "salainen satama". Plinius vanhempi taas k\xc3\xa4ytt\xc3\xa4\xc3\xa4 siit\xc3\xa4 nime\xc3\xa4 Amithoscuta. Arabit saapuivat Omaniin ensimm\xc3\xa4isell\xc3\xa4 vuosisadalla jaa. ja valloittivat Masqatin persialaisilta 300-luvulla. Islam vakiinnutti asemansa muslimien tekem\xc3\xa4n sotaretken j\xc3\xa4lkeen vuonna 633._NEWLINE_Masqat kasvoi Intian valtameren kaupan ansiosta Abbasidien valtakaudella ja kaupunki mainitaan esimerkiksi Sinbadin yhten\xc3\xa4 pys\xc3\xa4hdyspaikkana Tuhannen ja yhden y\xc3\xb6n tarinoissa. Kaupunki oli kuitenkin viel\xc3\xa4 tuolloin merkitt\xc3\xa4v\xc3\xa4mpien satamien, kuten Soharin, Kishin ja Ormusin varjossa. Ensimm\xc3\xa4inen eurooppalainen Masqatissa oli portugalilainen l\xc3\xb6yt\xc3\xb6retkeilij\xc3\xa4 Vasco da Gama, joka vieraili Masqatissa matkalla Intiaan. Portugalilaiset polttivat Masqatin ja valtasivat alueen vuonna 1507 Afonso de Albuquerquen johdolla halliten sit\xc3\xa4 sittemmin yli vuosisadan ajan. Portugalilaiset rakennuttivat Masqatiin linnan ja vankilan, jotka ovat edelleen pystyss\xc3\xa4. Eurooppalaisten alaisuudessa kaupungin kaupallinen merkitys kasvoi. Sis\xc3\xa4maan arabit kukistivat portugalilaiset Yarubidien johdolla piirityksen j\xc3\xa4lkeen vuonna 1650 ja kaupunki jatkoi edelleen kasvuaan. Vuosia 1718-1744 leimasi kuitenkin sis\xc3\xa4inen ep\xc3\xa4vakaus ep\xc3\xa4suositun yarubidisulttaani Saif ibn Sultanin valtakaudella. Sulttaani pysyi vallassa persialaisten tuella, mutta kukistui kuitenkin lopulta Soharin kuvern\xc3\xb6\xc3\xb6ri Ahmad ibn Saidin joukkojen syrj\xc3\xa4ytt\xc3\xa4m\xc3\xa4n\xc3\xa4. Kuvern\xc3\xb6\xc3\xb6ri perusti Omania edelleen hallitsevan Al Saidien dynastian. 1780-luvulla silloinen hallitsija Hamad bin Said siirsi p\xc3\xa4\xc3\xa4kaupunkinsa sis\xc3\xa4maasta Masqatiin._NEWLINE_1800-luvulle tultaessa Masqatin ja laajemmin Omanin merkitys oli k\xc3\xa4\xc3\xa4ntym\xc3\xa4ss\xc3\xa4 laskuun. Yksi merkitt\xc3\xa4v\xc3\xa4 tekij\xc3\xa4 oli riippuvaisuus orjakaupasta, jonka britit olivat kielt\xc3\xa4neet ja jota he pyrkiv\xc3\xa4t kitkem\xc3\xa4\xc3\xa4n pois. Briteist\xc3\xa4 velkojen takia riippuvaiseksi tullut Omanin sulttaani kielsi orjuuden sopimuksella vuonna 1873, vaikkakaan k\xc3\xa4yt\xc3\xa4nn\xc3\xb6ss\xc3\xa4 orjuutta ei lakkautettu, kuin vasta vuonna 1963. Toinen syy Masqatin merkityksen laskulle oli Sansibarin kasvava merkitys. Omanin sulttaani Said bin Sultan oli siirt\xc3\xa4nyt maan p\xc3\xa4\xc3\xa4kaupungin Sansibarille vuonna 1840. H\xc3\xa4nen kuoltuaan vuonna 1856, syttyi perimmyyskiista, johon britit sotkeutuivat ja joka p\xc3\xa4\xc3\xa4ttyi maan jakautumiseen Omanin ja Sansibarin sulttaanikuntiin vuonna 1961. 1800-luvun loppupuolella Omanin sulttaanin vaikutusvalta ei en\xc3\xa4\xc3\xa4 ulottunut Masqatista rannikolla maan sis\xc3\xa4maahan, jota johti ibadilainen imaami. Vuonna 1932 valtaan nousi sulttaani Said bin Taimur, joka pyrki v\xc3\xa4hent\xc3\xa4m\xc3\xa4\xc3\xa4n ulkomaailman vaikutusta maassa erist\xc3\xa4ytym\xc3\xa4ll\xc3\xa4. Masqat rajoitettiin sen vanhojen kaupunginmuurien sis\xc3\xa4lle, jonka portit lukittiin \xc3\xb6iksi. Kaupungin ainoa nykyaikainen terveydenhuoltopalvelu oli pitk\xc3\xa4\xc3\xa4n l\xc3\xa4hetyssaarnaajien vuonna 1893 perustama sairaala._NEWLINE_Omanin ensimm\xc3\xa4iset \xc3\xb6ljyl\xc3\xb6yd\xc3\xb6t tehtiin 1962 ja merkitt\xc3\xa4v\xc3\xa4 vientituote siit\xc3\xa4 tuli seuraavan vuosikymmenen aikana. Sulttaani syrj\xc3\xa4ytettiin verett\xc3\xb6m\xc3\xa4ss\xc3\xa4 vallankaappauksessa vuonna 1970, jolloin valtaan nousi t\xc3\xa4m\xc3\xa4n l\xc3\xa4nsimaalaisen koulutuksen saanut poika Qaboos bin Said. Vallanvaihdoksen j\xc3\xa4lkeen maa ja Masqat alkoivat viimein nykyaikaistua ja esimerkiksi vasta t\xc3\xa4ll\xc3\xb6in Masqat ja Matrah liitettiin yhteen nykyaikaisilla teill\xc3\xa4 ja sittemmin ne ovat kasvaneet yhteen luoden nykyisen kaupungin.\n_START_SECTION_\nV\xc3\xa4est\xc3\xb6\n_START_PARAGRAPH_\nMasqatin kuvernoraatin v\xc3\xa4kiluku oli vuonna 2013 yhteens\xc3\xa4 1\xc2\xa0155\xc2\xa0861, joista Omanin kansalaisia oli 39,1\xc2\xa0%. Kaupungissa asuu useita eri etnisi\xc3\xa4 v\xc3\xa4hemmist\xc3\xb6j\xc3\xa4, kuten balucheja, persialaisia, hindulaisia ja sansibarilaisia. Talouden ja hallinnon keskittyminen Masqatiin on johtanut v\xc3\xa4est\xc3\xb6nliikkeeseen maaseudulta p\xc3\xa4\xc3\xa4kaupunkiin, mik\xc3\xa4 on osaltaan asettanut paineita ty\xc3\xb6markkinoille ja palveluille.'